《和王龟龄惠诗》
宋代·释宗觉

少年词赋客，昔与山翁游。
暂抑骅骝姿，聊伴盐车留。
幽坡赏春骅，明月同高秋。
君才如鲍照，顾我非汤休。
木桃时一投，琼瑶三四酬。
可怜横海鳞，尺水难沉浮。
飘然拂袖去，形影那容求。
早莫哦君诗，书空复搔头。
迩来三年余，拟君荐经由。
长篇忽见遗，顿觉驱烦愀。
君马何大驶，追踪谪仙流。
锦绣满肠胃，词人孰能俦。
故将西子容，来贻嫫姆羞。
行看复坐吟，终日如軥辀。
安得君书斋，移来近前陬。
论文与谈笑，一释老昔忧。
春禽昼聒聒，窗风夜飕飕。
怀君不成寐，频惊节物乃。
君文已造妙，君德当慎修。
谒帝明光宫，随珠那暗投。

作者简介：释宗觉，蜀僧（《舆地纪胜》卷六八）。明永乐《乐清县志》卷八有宗觉，字无象，号西坡，俗姓郑，乐清（今属浙江）人，住明庆院。徽宗宣和间为敌所迫，坠崖无伤。工诗文，有《箫峰集》，已佚。疑即其人。